LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2015 M. VASARIO 26 D. ĮSAKYMO NR. D1-168 „DĖL EUROPOS SĄJUNGOS ŠILTNAMIO EFEKTĄ SUKELIANČIŲ DUJŲ APYVARTINIŲ TARŠOS LEIDIMŲ PREKYBOS SISTEMOJE DALYVAUJANČIŲ VEIKLOS VYKDYTOJŲ IR ORLAIVIŲ NAUDOTOJŲ ŠILTNAMIO EFEKTĄ SUKELIANČIŲ DUJŲ IŠMETIMO, STEBĖSENOS, APSKAITOS IR ATASKAITŲ TEIKIMO TVARKOS APRAŠO PATVIRTINIMO“ PAKEITIMO

2024 m. rugpjūčio 9 d. Nr. D1-271

Vilnius

Pakeičiu Lietuvos Respublikos aplinkos ministro 2015 m. vasario 26 d. įsakymą Nr. D1-168 „Dėl Europos Sąjungos šiltnamio efektą sukeliančių dujų apyvartinių taršos leidimų prekybos sistemoje dalyvaujančių veiklos vykdytojų ir orlaivių naudotojų šiltnamio efektą sukeliančių dujų išmetimo, stebėsenos, apskaitos ir ataskaitų teikimo tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS APLINKOS MINISTRAS

ĮSAKYMAS

DĖL VEIKLOS VYKDYTOJŲ, DALYVAUJANČIŲ EUROPOS SĄJUNGOS ŠILTNAMIO EFEKTĄ SUKELIANČIŲ DUJŲ APYVARTINIŲ TARŠOS LEIDIMŲ PREKYBOS SISTEMOJE, IR JŪRŲ TRANSPORTO IŠMETAMO ŠILTNAMIO EFEKTĄ SUKELIANČIŲ DUJŲ KIEKIO STEBĖSENOS, APSKAITOS, ATASKAITŲ TEIKIMO IR TIKRINIMO TVARKOS APRAŠO PATVIRTINIMO

Vadovaudamasis Lietuvos Respublikos klimato kaitos valdymo įstatymo 6–12 straipsniais ir įgyvendindamas 2003 m. spalio 13 d. Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies keičiančios Tarybos direktyvą 96/61/EB, su paskutiniais pakeitimais, padarytais 2023 m. gegužės 10 d. Europos Parlamento ir Tarybos direktyva (ES) Nr. 2023/959 ir 2023 m. gegužės 10 d. Europos Parlamento ir Tarybos direktyva (ES) Nr. 2023/958, 2015 m. balandžio 29 d. Europos Parlamento ir Tarybos reglamento (ES) 2015/757 dėl jūrų transporto išmetamo šiltnamio efektą sukeliančių dujų kiekio stebėsenos, ataskaitų teikimo ir tikrinimo, kuriuo iš dalies keičiama Direktyva 2009/16/EB, su paskutiniais pakeitimais, padarytais 2023 m. gegužės 10 d. Europos Parlamento ir Tarybos reglamentu (ES) 2023/957, 2018 m. gruodžio 19 d. Komisijos įgyvendinimo reglamento (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012, su paskutiniais pakeitimais, padarytais 2023 m. spalio 12 d. Komisijos įgyvendinimo reglamentu 2023/2122, kuriuo dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB iš dalies keičiamas Įgyvendinimo reglamentas (ES) 2018/2066, 2018 m. gruodžio 19 d. Komisijos deleguotojo reglamento (ES) 2019/331, kuriuo nustatomos suderinto nemokamų apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės, su visais pakeitimais, 2019 m. liepos 18 d. Komisijos deleguotojo reglamento (ES) 2019/1603, kuriuo dėl aviacijos išmetamųjų teršalų stebėsenos, ataskaitų teikimo ir tikrinimo priemonių, kurias Tarptautinė civilinės aviacijos organizacija priėmė siekdama įgyvendinti pasaulinę rinkos priemonę, papildoma Europos Parlamento ir Tarybos direktyva 2003/87/EB, 2019 m. spalio 31 d. Komisijos įgyvendinimo reglamento (ES) 2019/1842, kuriuo nustatomos Europos Parlamento ir Tarybos direktyvos 2003/87/EB taikymo taisyklės, susijusios su tolesne nemokamų apyvartinių taršos leidimų paskirstymo koregavimo dėl veiklos lygio pokyčių tvarka, su visais pakeitimais, ir 2020 m. gegužės 18 d. Komisijos deleguotojo sprendimo (ES) 2020/1071, kuriuo dėl ES šiltnamio efektą sukeliančių dujų apyvartinių taršos leidimų prekybos sistemos netaikymo atvykstamiesiems skrydžiams iš Šveicarijos iš dalies keičiama Europos Parlamento ir Tarybos direktyva 2003/87/EB, nuostatas:

1. T v i r t i n u Veiklos vykdytojų, dalyvaujančių Europos Sąjungos šiltnamio efektą sukeliančių dujų apyvartinių taršos leidimų prekybos sistemoje, ir jūrų transporto išmetamo šiltnamio efektą sukeliančių dujų kiekio stebėsenos, apskaitos, ataskaitų teikimo ir tikrinimo tvarkos aprašą (toliau – Tvarkos aprašas) (pridedama).

2. P a v e d u Aplinkos apsaugos agentūrai (toliau – AAA):

2.1. vykdyti Reglamente (ES) 2018/2066 nurodytos kompetentingos institucijos funkcijas, susijusias su veiklos vykdytojų išmetamo šiltnamio efektą sukeliančių dujų kiekio stebėsena, apskaita ir ataskaitų teikimu;

2.2. vykdyti laivybos bendrovių, kurių laivai plaukioja su Lietuvos valstybės vėliava, administruojančios institucijos funkcijas, nepriklausomai nuo vėlesnių laivybos bendrovių veiklos ar registracijos pokyčių, kol tie pakeitimai neatsispindi 2024 m. sausio 30 d. Komisijos įgyvendinimo sprendime (ES) 2024/411 dėl laivybos bendrovių sąrašo, kuriame pagal Europos Parlamento ir Tarybos direktyvą 2003/87/EB nurodoma kiekvieną laivybos bendrovę administruojanti institucija, su visais pakeitimais;

2.3. administruoti orlaivių naudotojus, kurie pagal 2009 m. rugpjūčio 5 d. Komisijos Reglamento (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašą, kuriame nurodoma kiekvieno orlaivių naudotojo administruojanti valstybė narė, priskirti administruoti Lietuvos Respublikai.“

3. P r i p a ž į s t u netekusiu galios 2017 m. sausio 16 d. Lietuvos Respublikos aplinkos ministro įsakymą Nr. D1-56 „Dėl Jūrų transporto išmetamo anglies dioksido kiekio stebėsenos, ataskaitų teikimo ir tikrinimo tvarkos aprašo patvirtinimo“ su visais pakeitimais ir papildymais.

Aplinkos ministras	Simonas Gentvilas

PATVIRTINTA

Lietuvos Respublikos aplinkos ministro

2015 m. vasario 26 d. įsakymu Nr. D1-168

(Lietuvos Respublikos aplinkos ministro

2024 m. rugpjūčio 9 d. įsakymo

Nr. D1-271 redakcija)

Veiklos vykdytojų, dalyvaujančių Europos sąjungos šiltnamio efektą sukeliančių dujų apyvartinių taršos leidimų prekybos sistemoje, ir jūrų transporto išmetamo šiltnamio efektą sukeliančių dujų KIEKIO stebėsenos, apskaitos, ataskaitų teikimo ir tikrinimo tvarkos APRAŠas

I SKYRIUS

BENDROSIOS NUOSTATOS

1. Veiklos vykdytojų, dalyvaujančių Europos Sąjungos šiltnamio efektą sukeliančių dujų apyvartinių taršos leidimų prekybos sistemoje, ir jūrų transporto išmetamo šiltnamio efektą sukeliančių dujų kiekio stebėsenos, apskaitos, ataskaitų teikimo ir tikrinimo tvarkos aprašas (toliau – Tvarkos aprašas) nustato šiltnamio efektą sukeliančių dujų (toliau – ŠESD) stebėsenos, apskaitos, ataskaitų teikimo, tikrinimo, keitimosi informacija ir viešinimo tvarką.

2. Tvarkos apraše nustatyti reikalavimai taikomi:

2.1. asmenims, kurie valdo ir (ar) naudoja Lietuvos Respublikos teritorijoje esančius stacionarius šiltnamio efektą sukeliančias dujas išmetančius įrenginius (toliau – ŠESD išmetantys įrenginiai) ir vykdo veiklą pagal Lietuvos Respublikos klimato kaitos valdymo įstatymo (toliau – Įstatymas) 1 priedo 1 punkto lentelės 1.1–1.28 papunkčiuose nurodytą veiklos rūšių sąrašą (toliau – ŠESD išmetančių įrenginių valdytojai);

2.2. asmenims, kurie vykdo aviacijos veiklą pagal Įstatymo 1 priedo 1 punkto lentelės 1.29 papunktyje nurodytą veiklos rūšių sąrašą, turi oro vežėjo pažymėjimą, kaip nurodyta 2019 m. liepos 18 d. Komisijos deleguotojo reglamento (ES) 2019/1603, kuriuo dėl aviacijos išmetamųjų teršalų stebėsenos, ataskaitų teikimo ir tikrinimo priemonių, kurias Tarptautinė civilinės aviacijos organizacija priėmė siekdama įgyvendinti pasaulinę rinkos priemonę, papildoma Europos Parlamento ir Tarybos direktyva 2003/87/EB, 1 straipsnio (a) punkte, ir nuo 2019 m. sausio 1 d. atlieka skrydžius tarp aerodromų, esančių šalyse, priklausančiose Europos ekonominei erdvei (toliau – orlaivių naudotojai), bei orlaivių naudotojams, kurie vykdo skrydžius, kuriems netaikomos Įstatymo 10 straipsnio 1 dalies nuostatos;

2.3. laivybos bendrovių laivams:

2.3.1. vykdantiems komercinius krovinių arba keleivių vežimo reisus, nurodytus 2015 m. balandžio 29 d. Europos Parlamento ir Tarybos reglamento (ES) 2015/757 dėl jūrų transporto išmetamo šiltnamio efektą sukeliančių dujų kiekio stebėsenos, ataskaitų teikimo ir tikrinimo, kuriuo iš dalies keičiama Direktyva 2009/16/EB, su paskutiniais pakeitimais, padarytais 2023 m. gegužės 10 d. Europos Parlamento ir Tarybos reglamentu (ES) 2023/957, 2 straipsnio 1 dalyje, kurių bendroji talpa – 5 000 arba didesnė;

2.3.2. nuo 2025 m. sausio 1 d. vykdantiems reisus, nurodytus Reglamento (ES) 2015/757 2 straipsnio 1b dalyje, kurių bendroji talpa yra 5 000 ir didesnė;

2.3.3. nuo 2025 m. sausio 1 d. bendrosios paskirties krovininiams laivams, vykdantiems komercinius krovinių arba keleivių vežimo reisus, ir jūrinės veiklos laivams, vykdantiems reisus, nurodytus Reglamento (ES) 2015/757 2 straipsnio 1a dalyje, kurių bendroji talpa yra ne didesnė kaip 5 000, bet ne mažesnė kaip 400;

2.4. reguliuojamiesiems subjektams, kurie išleidžia kurą vartoti veiklos rūšims pagal Įstatymo 2 priedo lentelės 1–3 punktuose nurodytą veiklos rūšių sąrašą;

2.5. tikrintojams:

2.5.1. atliekantiems patikrą pagal 2018 m. gruodžio 19 d. Komisijos įgyvendinimo reglamentą (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB su visais pakeitimais , ir tikrintojams, atliekantiems veiklą, kuri yra privaloma pagal šio reglamento IV skyriaus reikalavimus;

2.5.2. atitinkantiems Reglamento 2015/757 3 straipsnio f punkto sąvokos apibrėžtį ir kurie vertina laivybos bendrovių pateiktus stebėsenos planus, išmetamo ŠESD ataskaitas, bendrovės lygmens ataskaitas ir išduoda Reglamente (ES) 2015/757 nurodytas patikros ataskaitas ir atitikties patvirtinimo dokumentus, vadovaudamiesi Reglamente (ES) 2023/2917 pateiktomis nuostatomis;

2.6. institucijoms, kurios pagal kompetenciją priima, kaupia, tikrina, tvirtina, sistemina ir valdo veiklos vykdytojų ir laivybos bendrovių, nurodytų Tvarkos aprašo 2.3 papunktyje, teikiamą informaciją, atlieka aplinkos apsaugos valstybinę priežiūrą ir kontrolę.

3. Tvarkos apraše nustatyti reikalavimai netaikomi laivams, išvardytiems Reglamento (ES) 2015/757 2 straipsnio 2 dalyje.

4. Tvarkos apraše nurodyti veiklos vykdytojai ŠESD stebėsenos planus, ŠESD stebėsenos plano pakeitimus, ŠESD stebėsenos metodikos tobulinimo ataskaitas ir ŠESD stebėsenos ataskaitas su tikrintojo patikros ataskaita, nurodyta Reglamento (ES) 2018/2067 27 straipsnyje, šiame Tvarkos apraše ir 2018 m. gruodžio 19 d. Komisijos įgyvendinimo reglamente (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012, su paskutiniais pakeitimais, padarytais 2023 m. spalio 12 d. Komisijos įgyvendinimo reglamentu 2023/2122, kuriuo dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB iš dalies keičiamas Įgyvendinimo reglamentas (ES) 2018/2066, nustatytais terminais teikia per Europos Komisijos sukurtą ES apyvartinių taršos leidimų prekybos sistemos ataskaitų teikimo įrankį (toliau – ES ATLPS ataskaitų teikimo sistema) Aplinkos apsaugos agentūrai (toliau – AAA). Nenumatytais atvejais (kai yra ilgalaikiai ES ATLPS sistemos trikdžiai) šiame punkte nurodytus dokumentus veiklos vykdytojai, suderinę su AAA, teikia el. paštu pagal AAA interneto svetainėje pateiktas elektronines formas.

5. Tvarkos apraše vartojamos sąvokos:

5.1. Įplaukimo uostas – uostas, kuriame laivas sustoja pakrauti ar iškrauti krovinio arba įlaipinti ar išlaipinti keleivių, arba uostas, kuriame jūrinę veiklą vykdantis laivas sustoja pakeisti įgulos.

5.2. Kruizinis keleivinis laivas − krovinių denio neturintis keleivinis laivas, skirtas tik komerciniam keleivių vežimui su nakvyne jūrų reiso metu.

5.3. Laivybos bendrovę administruojanti institucija – už laivybos bendrovės, patenkančios į Europos Sąjungos šiltnamio efektą sukeliančių dujų apyvartinių taršos leidimų prekybos sistemą, administravimą atsakinga institucija.

5.4. Orlaivio naudotoją administruojanti valstybė narė – už orlaivio naudotojo, patenkančio į Europos Sąjungos šiltnamio efektą sukeliančių dujų apyvartinių taršos leidimų prekybos sistemą, administravimą atsakinga valstybė narė.

5.5. Reisas − reisas, kaip apibrėžta Europos Parlamento ir Tarybos reglamento (ES) 2015/757 (1) 3 straipsnio c punkte.

5.6. Su anglies dioksido išmetimu nesusijęs aviacijos poveikis – degant degalams išmetamų azoto oksidų (NOx), suodžių dalelių, oksiduotų sieros rūšių, taip pat iš orlaivio, vykdančio Lietuvos Respublikos klimato kaitos valdymo įstatymo 1 priede nurodytą aviacijos veiklą, išleidžiamų vandens garų, įskaitant kondensacinius pėdsakus, poveikis klimatui.

6. Įplaukimo uosto sąvoka netaikoma, kai:

6.1. laivai sustoja uoste pasipildyti kuro (degalų) ar atsargų;

6.2. laivai, kurie nėra jūrinės veiklos laivai, sustoja pakeisti įgulos arba sustoja pakeisti įgulos pamainą;

6.3. laivai sustoja, kad nuvyktų į sausąjį doką arba kad laivas ir (ar) jo įranga būtų pataisyti;

6.4. laisvas sustoja, nes laivui reikia pagalbos ar jį ištiko nelaimė;

6.5. laivai sustoja vykdant perkrovimą iš laivo į laivą už uosto ribų;

6.6. laivai sustoja norėdami apsisaugoti nuo nepalankaus oro ar prireikus dėl paieškos ir gelbėjimo veiklos;

6.7. konteinervežis sustoja kaimyniniame konteinerių perkrovimo uoste, kuris įtrauktas į Europos Komisijos įgyvendinimo aktu patvirtintą kaimyninių konteinerių perkrovimo uostų sąrašą.

7. Kitos Tvarkos apraše vartojamos sąvokos suprantamos taip, kaip jos apibrėžtos Įstatyme, Lietuvos Respublikos aplinkos apsaugos įstatyme, Lietuvos Respublikos atsinaujinančių išteklių energetikos įstatyme, Lietuvos Respublikos saugios laivybos įstatyme, Reglamento (ES) 2015/757 3 straipsnyje, 2016 m. lapkričio 4 d. Komisijos įgyvendinimo reglamento (ES) 2016/1928 dėl kitų nei keleiviniai, ro-ro laivai ir konteinervežiai laivų vežamo krovinio nustatymo pagal Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo 2 straipsnyje, Reglamento (ES) 2018/2066 2 straipsnyje, 2023 m. spalio 20 d. Komisijos deleguotojo reglamento (ES) 2023/2917 dėl tikrinimo veiklos, tikrintojų akreditavimo ir administruojančiųjų institucijų atliekamo stebėsenos planų tvirtinimo pagal Europos Parlamento ir Tarybos reglamentą (ES) 2015/757 dėl jūrų transporto išmetamo šiltnamio efektą sukeliančių dujų kiekio stebėsenos, ataskaitų teikimo ir tikrinimo, kuriuo panaikinamas Komisijos deleguotasis reglamentas (ES) 2016/2072, 2 straipsnyje, Lietuvos Respublikos aplinkos ministro 2004 m. balandžio 29 d. įsakyme Nr. D1-231 „Dėl Šiltnamio efektą sukeliančių dujų apyvartinių taršos leidimų skyrimo ir prekybos jais tvarkos aprašo patvirtinimo“ (toliau – Įsakymas Nr. D1-231) ir kituose teisės aktuose.

II SKYRIUS

Šiltnamio efektą sukeliančias dujas išmetančių Įrenginių valdytojams taikomi reikalavimai

8. ŠESD išmetančių įrenginių valdytojai:

8.1. rengia ŠESD stebėsenos planus pagal Reglamento (ES) 2018/2066 reikalavimus ir kartu su šio reglamento 12 straipsnyje išvardytais dokumentais teikia juos tvirtinti AAA per ES ATLPS ataskaitų teikimo sistemą. Šis reikalavimas netaikomas ŠESD išmetančių įrenginių valdytojams, kurie planus iki šio įsakymo įsigaliojimo datos pateikė pagal galiojusius reikalavimus paskirtai institucijai;

8.2. vadovaudamiesi Reglamento (ES) 2018/2066 15 straipsniu, teikia AAA visus ŠESD stebėsenos plano pakeitimo pasiūlymus;

8.3. reguliariai tikrina, ar taikomą stebėsenos metodiką reikia tobulinti ir, vadovaudamiesi Reglamento (ES) 2018/2066 69 straipsnyje nurodytais reikalavimais ir terminais, teikia stebėsenos metodikos tobulinimo ataskaitas AAA tvirtinti;

8.4. vadovaudamiesi Reglamento (ES) 2018/2066 nuostatomis, atlieka ŠESD stebėseną, vykdo apskaitą ir kiekvienais metais iki kovo 31 d. teikia AAA tikrintojo patikrintas praėjusių kalendorinių metų ŠESD ataskaitas kartu su Reglamento (ES) 2018/2066 Xa priede nurodyta informacija;

8.5. Tvarkos aprašo 8.1–8.4 papunkčiuose nurodytus ŠESD stebėsenos planus, jų keitimo pasiūlymus, stebėsenos metodikos tobulinimo ataskaitas ir ŠESD ataskaitas rengia ES ATLPS ataskaitų teikimo sistemoje;

8.6. nenumatytais atvejais (kai yra ilgalaikiai trikdžiai), 8.1–8.4 papunkčiuose nurodytus ŠESD stebėsenos planus, jų keitimo pasiūlymus, stebėsenos metodikos tobulinimo ataskaitas ir ŠESD ataskaitas, parengtas pagal Europos Komisijos elektronines formas, ir instrukcijas, pateiktas Europos Komisijos interneto svetainėje ir AAA interneto svetainėje (rubrika „Šiltnamio efektą sukeliančios dujos“), suderinę su AAA, gali teikti el. paštu AAA;

8.7. ŠESD išmetančių įrenginių valdytojai, kuriems 2021–2030 m. prekybos laikotarpiu skirta nemokamų apyvartinių taršos leidimų (toliau – ATL), kasmet iki kovo 31 d. teikia AAA praėjusių kalendorinių metų kiekvienos ŠESD išmetančio įrenginio technologinio proceso dalies veiklos lygio duomenų ataskaitą. Ji pateikiama su veiklos lygio ataskaitos patikros ataskaita, parengta pagal Reglamento (ES) 2018/2067 reikalavimus. Veiklos lygio duomenų ataskaitoje teikiami duomenys vadovaujantis 2019 m. spalio 31 d. Komisijos įgyvendinimo reglamento (ES) 2019/1842, kuriuo nustatomos Europos Parlamento ir Tarybos direktyvos 2003/87/EB taikymo taisyklės, susijusios su tolesne nemokamų apyvartinių taršos leidimų paskirstymo koregavimo dėl veiklos lygio pokyčių tvarka, su visais pakeitimais, 3 straipsnyje nustatytais duomenų teikimo reikalavimais. Per pirmus trejus kalendorinius veiklos metus naujų ŠESD išmetančių įrenginių technologinio proceso dalies ir naujų ŠESD išmetančių įrenginių vidutinis veiklos lygis neskaičiuojamas;

8.8. raštu informuoja AAA apie Reglamento (ES) 2018/2066 47 straipsnyje nurodytų išimčių dėl mažai ŠESD išmetančių įrenginių reikalavimų taikymą per 10 darbo dienų nuo išimties nustatymo momento;

8.9. vykdo kitas Reglamento (ES) 2018/2066 ir 2018 m. gruodžio 19 d. Komisijos deleguotojo reglamento (ES) 2019/331, kuriuo nustatomos suderinto nemokamų apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės, veiklos vykdytojams nurodytas funkcijas.

III SKYRIUS

Orlaivių naudotojams taikomi reikalavimai

9. Orlaivių naudotojai:

9.1. vykdo Reglamento (ES) 2019/1603 3 ir 5 straipsniuose nurodytus reikalavimus ir pareigas, vykdydami Reglamento (ES) 2018/2066 54 straipsnio 2 ir 3a dalių reikalavimus, teikia AAA patvirtintais būdais įrodymus dėl biodegalų vartojimo skrydžiams;

9.2. rengia ŠESD stebėsenos planus, ŠESD stebėsenos plano pakeitimus ir su Reglamento (ES) 2018/2066 12 straipsnyje išvardytais dokumentais teikia juos derinti Lietuvos transporto saugos administracijai ir tvirtinti AAA. Šis reikalavimas netaikomas orlaivių naudotojams, kurie ŠESD stebėsenos planus iki šio įsakymo įsigaliojimo datos pateikė AAA ir jeigu nėra poreikio atnaujinti anksčiau ŠESD stebėsenos plane teiktos informacijos;

9.3. teikia AAA ŠESD stebėsenos plano pakeitimus, nurodytus Reglamento (ES) 2018/2066 15 straipsnio 4 dalyje;

9.4. reguliariai tikrina, ar taikomą stebėsenos metodiką reikia tobulinti ir, vadovaudamiesi Reglamento (ES) 2018/2066 69 straipsnyje nurodytais reikalavimais ir terminais, teikia stebėsenos metodikos tobulinimo ataskaitas AAA tvirtinti;

9.5. vadovaudamiesi Reglamento (ES) 2018/2066 nuostatomis, vykdo išmetamų ŠESD stebėseną ir apskaitą, kiekvienais kalendoriniais metais iki kovo 31 d. pateikia AAA tikrintojo patikrintas praėjusių kalendorinių metų išmetamų ŠESD vykdant skrydžius, nurodytus Reglamento (ES) 2019/1603 2 straipsnio 1–3 dalyse, kiekio ataskaitas kartu su Reglamento (ES) 2018/2066 Xa priede nurodyta informacija.

9.6. Tvarkos aprašo 9.2–9.5 papunkčiuose nurodytus duomenis ir dokumentus teikia per ES ATLPS ataskaitų teikimo sistemą. Nenumatytais atvejais (kai yra ilgalaikiai sistemos trikdžiai), Tvarkos aprašo 9.2–9.5 papunkčiuose nurodytus duomenis ir dokumentus rengia pagal Europos Komisijos elektroninę formą, pateiktą Europos Komisijos interneto svetainėje ir AAA interneto svetainėje (rubrika „Šiltnamio efektą sukeliančios dujos“) ir suderinę su AAA, gali teikti el. paštu;

9.7. nuo 2025 m. sausio 1 d. kasmet papildomai vykdo su anglies dioksidu nesusijusio kiekvieno eksploatuojamo orlaivio poveikio stebėseną ir pasibaigus kiekvieniems metams informaciją pateikia AAA pagal Europos Komisijos priimto įgyvendinimo akto, nustatančio su CO2 nesusijusio aviacijos poveikio maršrutams, dėl kurių išmetamo teršalų kiekio teikiamos ataskaitos, stebėsenos ir ataskaitų teikimo reikalavimus, nuostatas ir terminus;

9.8. per metus išmetantys mažiau kaip 3 000 tonų anglies dioksido, susijusio su skrydžiais, kuriems netaikomos Įstatymo 10 straipsnio 1 dalies 1 ir 3 punktų nuostatos arba bendrai išmeta mažiau kaip 25 000 tonų, atleidžiami nuo išmesto ŠESD kiekio patikrinimo, jei išmestas ŠESD kiekis nustatytas naudojant Europos saugios oro navigacijos organizacijos (toliau – Eurokontrolė) paskyroje esančią mažai ŠESD išmetantiems subjektams skirtą priemonę, kuri patvirtinta pagal 2010 m. liepos 9 d. Komisijos reglamentą (ES) Nr. 606/2010 dėl Europos saugios oro navigacijos organizacijos (Eurokontrolės) parengtos supaprastintos priemonės, kuria apskaičiuojamos apytikslės tam tikrų aplinką mažai teršiančių naudotojų orlaivių degalų sąnaudos, patvirtinimo ir užpildomas pagal Eurokontrolės pateiktus duomenis, gautus taikant šią pagalbinę priemonę;

9.9. ŠESD stebėsenos planuose neprivalo nurodyti priemonių išmetamam ŠESD kiekiui stebėti ir teikti ŠESD ataskaitų, jei tas kiekis susijęs su skrydžiais, kuriems taikomos Įstatymo 10 straipsnio 1 dalies 1 ir 3 punktų nuostatos.

IV skyrius

Laivybos bendrovėms taikomi reikalavimai

10. Laivybos bendrovės:

10.1. vykdo Reglamento (ES) 2015/757 1c straipsnyje nurodytų ŠESD stebėseną ir teikia ataskaitas pagal Reglamento (ES) 2015/757 4 straipsnyje ir 5 straipsnio 1 dalyje nustatytus reikalavimus;

10.2. rengia kiekvienam savo laivui išmetamo ŠESD kiekio stebėsenos planus pagal Reglamento (ES) 2015/757 6 straipsnio, 2023 m. lapkričio 6 d. Komisijos įgyvendinimo reglamento (ES) 2023/2449, kuriuo nustatomos Europos Parlamento ir Tarybos reglamento (ES) 2015/757 taikymo taisyklės, susijusios su stebėsenos planų, išmetamųjų teršalų kiekio ataskaitų, dalinių išmetamųjų teršalų kiekio ataskaitų, atitikties patvirtinimo dokumentų ir bendrovės lygmens ataskaitų šablonais, ir panaikinamas Komisijos įgyvendinimo reglamentas (ES) 2016/1927, ir Reglamento (ES) 2016/1928 nuostatas ir teikia tikrintojams. Laivybos bendrovės išmetamo ŠESD kiekio stebėsenos planus tikrintojams pateikia ne vėliau kaip per du mėnesius nuo kiekvieno laivo pirmojo įplaukimo į Europos Sąjungos valstybės narės jurisdikcijai priklausantį uostą;

10.3. ne vėliau kaip per tris mėnesius nuo kiekvieno laivo pirmojo įplaukimo į Europos Sąjungos valstybės narės jurisdikcijai priklausantį uostą pateikia AAA kiekvieno jų laivo, patenkančio į Reglamento (ES) 2015/757 taikymo sritį, stebėsenos planą, kurį tikrintojai įvertino kaip tinkamą ir kuriame atsižvelgiama į tai, ar išmetamas CH4 ir N2O kiekis įtrauktas į Tvarkos aprašo taikymo sritį;

10.4. atlieka ŠESD stebėsenos plano pakeitimus Reglamento (ES) 2015/757 7 straipsnyje nurodytais terminais ir sąlygomis ir pateikia pakeistą planą AAA;

10.5. rengia ir teikia tvirtinti AAA Tvarkos aprašo 10.2 papunktyje nurodytus stebėsenos planus pagal Reglamento (ES) 2023/2449 I priedą, naudodamos Europos jūrų saugumo agentūros (angl. EMSA – European maritime safety agency) tvarkomą automatinę Sąjungos stebėsenos, ataskaitų teikimo ir tikrinimo informacijos sistemą THETIS (toliau – THETIS SATT sistema). Nenumatytais atvejais (kai yra ilgalaikiai sistemos trikdžiai) užpildo stebėsenos plano formą, kuri paskelbta AAA interneto svetainėje (rubrika „Šiltnamio efektą sukeliančios dujos“) ir, suderinusios su AAA, teikia el. paštu;

10.6. remdamosi tikrintojo įvertintu stebėsenos planu:

10.6.1. vykdo kiekvieno laivo kiekvieno reiso metu ir per metus išmetamo ŠESD kiekio stebėseną iš Reglamento (ES) 2015/757 I priedo B dalyje nustatytų metodų pasirinktu tinkamu išmetamo ŠESD kiekio nustatymo metodu ir apskaičiuoja išmetamo ŠESD kiekį pagal Reglamento (ES) 2015/757 I priedo A dalį;

10.6.2. vykdo kiekvieno laivo ir kiekvieno reiso stebėseną, nurodytą Reglamento (ES) 2015/757 9 straipsnio 1 dalyje (išskyrus šio straipsnio 2 dalyje nurodytus atvejus), vadovaudamosi Reglamento (ES) 2015/757 I ir II prieduose ir Reglamente (ES) 2016/1928 nustatytomis taisyklėmis;

10.6.3. vykdo kiekvieno laivo stebėseną kiekvienais kalendoriniais metais – stebi parametrus, nurodytus Reglamento (ES) 2015/757 10 straipsnyje, vadovaudamosi Reglamento (ES) 2015/757 I ir II prieduose ir Įstatyme nustatytomis taisyklėmis;

10.7. rengia ir teikia tikrintojams išmetamo ŠESD ataskaitą ir Reglamento (ES) 2015/757 11 straipsnio 2 dalyje nurodytą atitikties Reglamento (ES) 2015/757 8–12 straipsniuose ir I bei II prieduose nustatytiems reikalavimams ataskaitą;

10.8. teikia kasmet iki balandžio 30 d. Europos Komisijai ir AAA tikrintojo įvertintas kaip tinkamas pagal Tvarkos aprašo 2 priedo 13.8 papunktį parengtas išmetamo ŠESD ataskaitas, kuriose nurodomas išmestas ŠESD kiekis ir kita visu ataskaitiniu laikotarpiu susijusi informacija apie kiekvieną laivą, už kurį jos yra atsakingos;

10.9. teikia nuo 2025 m. kiekvienais kalendoriniais metais iki kovo 31 d. Europos Komisijai ir AAA tikrintojo įvertintas kaip tinkamas pagal Tvarkos aprašo 2 priedo 13.8 papunktį parengtas kiekvieno laivo, už kurį jos yra atsakingos, viso praėjusių metų ataskaitinio laikotarpio išmetamų ŠESD ataskaitas. AAA gali prašyti laivybos bendrovių pateikti savo išmetamų ŠESD ataskaitas anksčiau nei kovo 31 d., bet ne anksčiau kaip vasario 28 d.;

10.10. pasikeitus laivybos bendrovei, ankstesnė laivybos bendrovė kaip įmanoma anksčiau iki pakeitimo užbaigimo dienos, bet ne vėliau kaip per tris mėnesius nuo tos dienos pateikia AAA, naujajai laivybos bendrovei ir Europos Komisijai ataskaitą, kurioje nurodomi tie patys duomenys, kaip ir 10.9 papunktyje nurodytoje išmetamų ŠESD ataskaitoje, tačiau tik už laikotarpį, kai ji buvo atsakinga už vykdomą veiklą;

10.11. išmetamo ŠESD ataskaitoje pagal Reglamento (ES) 2023/2449 II priedą, naudodamos THETIS SATT sistemoje esančią elektroninę formą, pateikia Reglamento (ES) 2015/757 11 straipsnio 3 dalyje nurodytą informaciją;

10.12. remdamosi išmetamo ŠESD ataskaitos ir Reglamento (ES) 2015/757 11 straipsnio 2 dalyje nurodytos kiekvieno laivo, už kurį jos atsako per ataskaitinį laikotarpį, ataskaitos duomenimis ir laikydamosi 2023 m. spalio 12 d. Komisijos deleguotajame reglamente (ES) 2023/2849, kuriuo Europos Parlamento ir Tarybos reglamentas (ES) 2015/757 papildomas bendrovės lygmens suvestinių išmetamųjų teršalų kiekio duomenų ataskaitų teikimo ir tų duomenų pateikimo taisyklėmis, nustatytų taisyklių, nustato ataskaitinio laikotarpio bendrovės lygmens suvestinius išmetamo ŠESD kiekio duomenis;

10.13. nuo 2025 m. kiekvienais kalendoriniais metais iki kovo 31 d. pateikia AAA bendrovės lygmens suvestinius išmetamo ŠESD kiekio duomenis, į kuriuos įtrauktas praėjusių metų ataskaitinio laikotarpio išmetamas ŠESD kiekis, apie kurį reikia pranešti pagal Direktyvą 2003/87/EB vykdant jūrų transporto veiklą, laikantis Reglamente (ES) 2023/2849 nustatytų taisyklių, ir kuris patikrintas pagal Reglamento (ES) 2015/757 III skyrių. AAA gali prašyti laivybos bendrovių pateikti šiuos patikrintus bendrovės lygmens suvestinius išmetamo ŠESD kiekio duomenis anksčiau nei kovo 31 d., bet ne anksčiau nei vasario 28 d.;

10.14. bendrovės lygmens suvestinius išmetamo ŠESD kiekio duomenis teikia pagal Reglamento (ES) 2023/2449 IV priedą, naudodamos THETIS SATT sistemoje esančią elektroninę formą;

10.15. užtikrina, kad ne vėliau kaip kitų metų po ataskaitinio laikotarpio pabaigos birželio 30 d. laivuose, atplaukiančiuose į Europos Sąjungos valstybės narės jurisdikcijai priklausantį uostą, esančiuose tame uoste arba iš jo išplaukiančiuose, kurie tuo ataskaitiniu laikotarpiu vykdė reisus, turi būti galiojantis atitikties patvirtinimo dokumentas, kurį pagal Reglamento (ES) 2015/757 17 straipsnio nuostatas išduoda tikrintojai;

10.16. vykdo kitus Reglamente (ES) 2015/757 laivybos bendrovėms nurodytus reikalavimus.

V SKYRIUS

REGULIUOJAMIESIEMS SUBJEKTAMS TAIKOMI REIKALAVIMAI

11. Reguliuojamieji subjektai:

11.1. vadovaudamiesi Reglamento (ES) 2018/2066 75e−75m ir 75p straipsnių nuostatomis, vykdo ŠESD stebėseną ir apskaitą, iki 2025 m. balandžio 30 d. pateikia AAA praėjusių kalendorinių metų ŠESD ataskaitą už išmestų ŠESD kiekį, atitinkantį išleisto vartoti kuro kiekį, AAA;

11.2. vadovaudamiesi Reglamento (ES) 2018/2066 12 ir 75b straipsnių ir I priedo 4 skirsnio nuostatomis, rengia ŠESD stebėsenos planus ir teikia tvirtinti AAA likus keturiems mėnesiams iki Įstatymo 2 priede nurodytos veiklos pradžios kartu su šio reglamento 75b straipsnyje nurodytais rizikos vertinimo rezultatais. Kasmet nuo 2025 m. sausio 1 d. vykdo kuro, išleidžiamo vartoti veiklos rūšims, nurodytoms Įstatymo 2 priede, ŠESD kiekio stebėseną pagal AAA patvirtintus ŠESD stebėsenos planus;

11.3. vadovaudamiesi Reglamento (ES) 2018/2066 15 ir 75b straipsnyje nurodytais atvejais ir terminais, informuoja AAA dėl veiklos pobūdžio ar vartoti išleidžiamo kuro ar kitų pokyčių, dėl kurių gali reikėti atnaujinti ŠESD stebėsenos planą;

11.4. vadovaudamiesi Reglamento (ES) 2018/2066 75p nuostatomis, vykdo ŠESD stebėseną ir apskaitą pagal Įstatymo 2 priede vartoti išleidžiamo kuro kiekį nurodytoms veiklos rūšims ir kiekvienais kalendoriniais metais nuo 2026 m. sausio 1 d. ne vėliau kaip iki balandžio 30 d. teikia AAA tikrintojo pagal Reglamento (ES) 2018/2067 nuostatas patikrintas praėjusių kalendorinių metų ŠESD ataskaitas kartu su Reglamento (ES) 2018/2066 Xb priede nurodyta informacija apie vartoti išleisto kuro vartotojus;

11.5. Tvarkos aprašo 11.1–11.4 papunkčiuose nurodytą informaciją, ŠESD stebėsenos planus, ŠESD stebėsenos plano pakeitimus ir ŠESD ataskaitas kartu su tikrintojo patikros ataskaita Reglamento (ES) 2018/2066 nustatytais terminais teikia AAA per ES ATLPS ataskaitų teikimo sistemą. Nenumatytais atvejais (kai yra ilgalaikiai sistemos trikdžiai) Tvarkos aprašo 11.1–11.4 papunkčiuose nurodytą informaciją, parengtą pagal Europos Komisijos elektronines formas, ir instrukcijas, paskelbtas Europos Komisijos interneto svetainėje ir AAA interneto svetainėje (rubrikoje „Šiltnamio efektą sukeliančios dujos“), suderinę su AAA, gali teikti el. paštu;

11.6. reguliariai tikrina, ar taikomą stebėsenos metodiką galima patobulinti, ir Reglamento (ES) 2018/2066 75q straipsnio nustatyta tvarka ir terminais teikia AAA tvirtinti stebėsenos metodikos tobulinimo ataskaitas;

11.7. remdamiesi Reglamento (ES) 2018/2066 75t straipsnio nuostatomis, užtikrina ŠESD ataskaitų derėjimą su ataskaitomis, kurios teikiamos mokesčių taikymo tikslais.

VI SKYRIUS

institucijų stebėsenos planų ir ataskaitų priėmimas, vertinimas, tvirtinimas, priežiūra, kontrolė ir informacijos teikimas

12. Aplinkos apsaugos departamentas prie Aplinkos ministerijos (toliau – AAD):

12.1. vykdo Įstatymo 24 straipsnyje ir Reglamente (ES) 2018/2066 nurodytos kompetentingos institucijos funkcijas, susijusias su veiklos vykdytojams priskirtų funkcijų vykdymo priežiūros kontrole;

12.2. prižiūri ir kontroliuoja, ar tinkamai ir laiku vykdoma ŠESD išmetančių įrenginių valdytojų pareiga pranešti apie ŠESD išmetančių įrenginių pajėgumo, veiklos lygio ir eksploatacijos pokyčius;

12.3. prižiūri ir kontroliuoja, ar tinkamai ir laiku vykdoma pareiga reguliuojamiesiems subjektams gauti leidimą išmesti ŠESD, teikti stebėsenos metodikos tobulinimo ataskaitas, ŠESD ataskaitas;

12.4. AAD nustatyta tvarka vykdo ŠESD išmetančių įrenginių valdytojų ŠESD išmetančių įrenginių pajėgumo, veiklos lygio, eksploatacijos, orlaivių naudotojams, laivybos bendrovėms ir reguliuojamiesiems subjektams Reglamento (ES) 2018/2066 nustatytų reikalavimų įgyvendinimo patikrą;

12.5. vykdo laivybos bendrovių išmetamo ŠESD kiekio stebėsenos ir ataskaitų teikimo reikalavimų vykdymo priežiūrą ir kontrolę;

12.6. nustatęs Reglamento (ES) 2015/757 pažeidimų ir (ar) gavęs iš Lietuvos transporto saugos administracijos informacijos, kad vykdant Lietuvos Respublikos jūrų laivų registre įregistruotų laivų vėliavos valstybinę priežiūrą ir kontrolę arba užsienio laivų valstybinę priežiūrą ir kontrolę uoste nustatyti Reglamento (ES) 2015/757 pažeidimai, taiko sankcijas, nustatytas Lietuvos Respublikos administracinių nusižengimų kodekse, ir nedelsdamas informuoja AAA ir Aplinkos projektų valdymo agentūrą (toliau − APVA) apie sankcijų taikymą konkrečiam laivų valdytojui;

13. AAA:

13.1. metodiškai vadovauja AAD ŠESD valstybinės priežiūros ir kontrolės srityje;

13.2. tvirtina Tvarkos aprašo 8.1, 9.2, 10.2 ir 11.2 papunkčiuose nurodytus veiklos vykdytojų ŠESD stebėsenos planus arba, jei ŠESD stebėsenos planas neatitinka Reglamento (ES) 2018/2066 nustatytų reikalavimų ar nepakanka duomenų ŠESD stebėsenos planui įvertinti, raštu nurodo veiklos vykdytojui trūkumus ir paskiria terminą, iki kada jie turi būti pašalinti. Veiklos vykdytojų pagal Reglamento (ES) 2018/2066 nustatytus reikalavimus parengtas ir AAA patvirtintas ŠESD stebėsenos planas prilyginamas leidimui išmesti ŠESD;

13.3. vadovaudamasi Reglamento (ES) 2018/2066 nuostatomis, gali leisti naudoti veiklos vykdytojams supaprastintą ŠESD stebėsenos planą, prieš tai atlikus supaprastintą rizikos vertinimą;

13.4. jei reguliuojamasis subjektas per metus išmeta mažiau nei 1 000 tonų CO2 ekvivalento ŠESD, kuris atitinka vartoti išleisto kuro kiekį, remiantis Reglamento (ES) 2018/2066 75n nustatyta tvarka, AAA gali reguliuojamiesiems subjektams leisti taikyti supaprastintas stebėsenos, ataskaitų teikimo ir tikrinimo priemones;

13.5. tvirtina veiklos vykdytojų ŠESD stebėsenos plano pakeitimus arba, jei pakeitimai neatitinka Reglamento (ES) 2018/2066 nustatytų reikalavimų ar nepakanka duomenų ŠESD stebėsenos planui įvertinti, raštu nurodo veiklos vykdytojui trūkumus ir paskiria terminą, iki kada jie turi būti pašalinti;

13.6. per 10 darbo dienų nuo sprendimo apie veiklos vykdytojams leistas taikyti Reglamento (ES) 2018/2066 prieduose nurodytas priemones ir (ar) metodus, susijusius su ŠESD stebėsenos planų tvirtinimu, pakeitimu, panaikinimu, ŠESD stebėsena, apskaita, ataskaitų teikimu ir tikrinimu, priėmimo raštu informuoja AAD;

13.7. skelbia viešai savo interneto svetainėje veiklos vykdytojų pagal 8.4, 9.5, 10.9, 11.1 ir 11.4 papunkčius parengtas ir ES ATLPS ataskaitų teikimo sistemoje pateiktas patvirtintas ir Europos Komisijai pateiktas Reglamento (ES) 2028/2066 nustatytais terminais ŠESD ataskaitų suvestines ir pagal 8.1, 9.2, 10.2 ir 11.2 papunkčius patvirtintas veiklos vykdytojų ŠESD stebėsenos planų suvestines. Pagal atskirą prašymą teikia ataskaitas ir ŠESD stebėsenos planus visuomenei susipažinti;

13.8. kasmet iki balandžio 30 d. įvertina Tvarkos aprašo 8.7 papunktyje iš ŠESD išmetančių įrenginių valdytojų gautas veiklos lygio duomenų ataskaitas ir, nustačiusi, kad jos atitinka Reglamento (ES) 2019/331 7–12 straipsnių reikalavimus, jas priima;

13.9. per 5 darbo dienas nuo nustatytos veiklos lygio duomenų ataskaitos neatitikties Reglamento (ES) 2019/331 reikalavimams praneša apie tai ŠESD išmetančių įrenginių valdytojui ir patikrą vykdžiusiam tikrintojui ir nurodo būtinus atlikti pakeitimus. Atsižvelgdama į Reglamento (ES) 2019/1842 3 straipsnio 4 dalyje nurodytus atvejus, savo nuožiūra gali įvertinti bet kurį veiklos lygio duomenų ataskaitos parametrą;

13.10. gali reikalauti, kad veiklos lygio ataskaitoje ŠESD išmetančių įrenginių valdytojai praneštų ir apie bet kokius papildomus į Reglamento (ES) 2019/331 IV priedą įrašytus arba jo 1 dalyje nurodytus parametrus;

13.11. remdamasi atitinkamomis ŠESD išmetančių įrenginių valdytojų dvejų kalendorinių metų laikotarpio veiklos lygio duomenų ataskaitomis, kasmet nustato kiekvieno ŠESD išmetančio įrenginio valdytojo ŠESD išmetančio įrenginio technologinės proceso dalies vidutinį veiklos lygį, sudaro šių duomenų suvestinę ir teikia ją AAD ir APVA iki kiekvienų metų balandžio 30 d. nurodydama, kokius būtinus veiksmus APVA turi atlikti (nemokamai skiriamų ATL paskirstymą arba laikinai jį sustabdyti) Sąjungos šiltnamio efektą sukeliančių dujų registre (toliau – Sąjungos registras). Teikiamoje suvestinėje taip pat nurodoma apie laiku nepateiktas veiklos lygio duomenų ataskaitas, leidimo išmesti ŠESD panaikinimo, veiklos nutraukimo, laikino veiklos sustabdymo ar bankroto datos;

13.12. atsižvelgdama į Reglamento (ES) 2019/331 23 straipsnio reikalavimus, naudodamasi ES ATLPS ataskaitų teikimo sistema, teikia ir derina su Europos Komisija ŠESD išmetančių įrenginių valdytojų ataskaitas, kuriose nurodyti nustatyti veiklos lygio pokyčiai, apibrėžti Reglamento (ES) 2019/1842 5 ir 6 straipsniuose. Suderintus veiklos lygio (ir su tuo susijusių ATL paskirstymo) pokyčius perduoda į Sąjungos registrą ir apie tai nedelsdama informuoja APVA;

13.13. siekdama nustatyti, ar orlaivio naudotojas patenka į ES ATLPS taikymo sritį, nustatyta tvarka peržiūri Eurokontrolės oro erdvės valdymo sistemos duomenis. Nustačiusi, kad orlaivio naudotojas patenka į ES ATLPS taikymo sritį, per 10 darbo dienų informuoja į ES ATLPS taikymo sritį patenkančius naujus orlaivių naudotojus apie prievolę kreiptis dėl leidimų išmesti ŠESD išdavimo;

13.14. kasmet iki kovo 31 d. teikia informaciją apie orlaivių naudotojus, kurie patenka į ES ATLPS taikymo sritį, APVA;

13.15. AAA direktoriaus įsakymu nustatyta tvarka analizuoja ŠESD išmetančių įrenginių valdytojų, orlaivių naudotojų, laivybos bendrovių ir reguliuojamųjų subjektų ataskaitose pateiktus duomenis. Apie analizės metu nustatytus ŠESD išmetančių įrenginių pajėgumo pokyčius ne vėliau kaip per 10 darbo dienų nuo ŠESD išmetančių įrenginių pajėgumo pokyčio nustatymo informuoja AAD ir APVA;

13.16. vadovaudamasi Reglamento (ES) 2019/1603 7 straipsnio nuostatomis, teikia Europos Komisijai ir perduoda Tarptautinės civilinės aviacijos organizacijos sekretoriatui patikrintus orlaivių naudotojų duomenis;

13.17. atlieka konservatyvų ŠESD vertinimą, kaip nurodyta Reglamento (ES) 2018/2066 70 straipsnio 1 ir 2 dalyse ir 75r straipsnyje;

13.18. organizuoja Lietuvos Respublikos, kaip orlaivio naudotojus administruojančios valstybės, prašymo pateikimą Europos Komisijai, jei dėl ES ATLPS reikalavimų pažeidimų kartu su Lietuvos Respublikos susisiekimo ministerija priimtas sprendimas prašyti Europos Komisijos uždrausti orlaivio naudotojui vykdyti veiklą. Prašyme nurodoma:

13.18.1. patvirtinantys duomenys, kad orlaivio naudotojas neįvykdė Įstatymo reikalavimų;

13.18.2. išsami informacija apie AAA orlaivio naudotojui taikytas priemones;

13.18.3. draudimo vykdyti veiklą Europos Sąjungoje nustatymo pagrindimas;

13.18.4. rekomendacija dėl draudimo vykdyti veiklą Europos Sąjungoje, draudimo taikymo sritis ir reikalavimai, taikytini orlaivio naudotojui;

13.19. Europos Komisijai priėmus sprendimą dėl draudimo vykdyti veiklą atitinkamam orlaivio naudotojui, informuoja Europos Komisiją apie visas priemones, kurių imtasi įgyvendinant sprendimą;

13.20. organizuoja Lietuvos Respublikos, kaip orlaivio naudotojus administruojančios valstybės, prašymo skelbti orlaivių naudotojų ŠESD ataskaitas, eksploatuojamų orlaivių ir aerodromų duomenis aukštesniu agregavimo lygmeniu pateikimą Europos Komisijai. Prašyme nurodoma:

13.20.1. orlaivio naudotojo pagrindimas, kaip tokių duomenų skelbimas pakenks komerciniams interesams;

13.20.2. įrodymas, kad orlaivio naudotojas vykdo veiklą nedaugelyje aerodromų porų arba nedaugelyje valstybių porų, kurioms taikomi kompensavimo reikalavimai, arba nedaugelyje valstybių porų, kurioms netaikomi kompensavimo reikalavimai;

13.21. kiekvienais kalendoriniais metais iki balandžio 30 d. priima iš laivybos bendrovių, kurių laivai plaukioja su Lietuvos valstybės vėliava, kiekvieno laivo išmetamo ŠESD ataskaitas ir jas saugoja. Užtikrina, kad administruojamos laivybos bendrovės per ataskaitinį laikotarpį stebėtų išmetamą ŠESD kiekį, teiktų bendrovės lygmens suvestinius išmetamo ŠESD kiekio duomenis ir atitinkamus parametrus pagal Reglamento (ES) 2015/757 II skyrių;

13.22. ne vėliau kaip iki 2025 m. birželio 6 d. patvirtina laivybos bendrovių pateiktus stebėsenos planus pagal Reglamento (ES) 2023/2917 VII skyriuje nustatytas taisykles. Laivams, pirmą kartą patenkantiems į Direktyvos 2003/87/EB taikymo sritį po 2024 m. sausio 1 d., skirtą laivybos bendrovių pateiktą stebėsenos planą patvirtina pagal Reglamento (ES) 2023/2917 VII skyriuje nustatytas taisykles per keturis mėnesius nuo laivo pirmo įplaukimo į valstybės narės jurisdikcijai priklausantį uostą;

13.23. naudodama Sąjungos stebėsenos, ataskaitų teikimo ir tikrinimo informacijos sistemos THETIS automatizuotas sistemas ir keitimosi duomenimis formatus, nedelsdama praneša laivybos bendrovei apie stebėsenos plano patvirtinimą. Jei stebėsenos planas nepatvirtinamas, nedelsdama praneša apie tai laivybos bendrovei ir paaiškina nepatvirtinimo priežastis, kad laivybos bendrovė galėtų patikslinti savo stebėsenos planą;

13.24. remdamasi Reglamento (ES) 2023/2917 VII skyriuje nustatytomis taisyklėmis ir Reglamento (ES) 2015/757 7 straipsnio 5 dalimi, patvirtina stebėsenos plano pakeitimus pagal Reglamento (ES) 2015/757 7 straipsnio 2 dalį;

13.25. pagal Reglamento (ES) 2015/757 6 straipsnio 8 dalį tvirtindama stebėsenos planus ir pagal Reglamento (ES) 2015/757 7 straipsnio 5 dalį tvirtindama stebėsenos planų pakeitimus, deramai atsižvelgdama į tikrintojo išvadas dėl stebėsenos planų vertinimo, imasi būtinų priemonių stebėsenos planų ir jų pakeitimų atitikčiai Reglamento (ES) 2015/757 6 straipsnyje ir I bei II prieduose nustatytiems reikalavimams užtikrinti;

13.26. užtikrina, kad administruojamos laivybos bendrovės pagal Tvarkos aprašo 10.1412.19 papunktį teikiami laivybos bendrovės lygmens suvestiniai išmetamo ŠESD kiekio duomenys būtų patikrinti remiantis Reglamento (ES) 2015/757 III skyriuje nustatytomis tikrinimo ir akreditavimo taisyklėmis;

13.27. gavusi pranešimą iš AAD apie laivų valdytojui taikytas sankcijas apie tai praneša Europos Komisijai, Europos jūrų saugumo agentūrai (EMSA), kitoms valstybėms narėms ir laivo vėliavos valstybei;

13.28. informuoja Lietuvos Respublikos jūros uostų kapitonus, Europos Komisiją, Europos jūrų saugumo agentūrą (EMSA), kitas ES valstybes nares ir atitinkamą valstybę, su kurios vėliava plaukioja laivas, apie laivybos bendroves ir konkrečius jų laivus, kurie nesilaikė ŠESD stebėsenos ir ataskaitų teikimo pareigų, nustatytų Reglamente (ES) 2015/757, du ar daugiau vienas po kito einančių ataskaitinių laikotarpių, per 10 darbo dienų nuo paskutinio ataskaitinio laikotarpio termino. Kai kitomis priemonėmis ŠESD stebėsenos ir ataskaitų teikimo reikalavimų laikymosi užtikrinti nepavyksta, suteikus galimybę atitinkamai laivybos bendrovei pateikti savo pastabas, Lietuvos Respublikos uosto kapitonas gali neleisti įplaukti į uostą laivams vadovaudamasis Lietuvos Respublikos susisiekimo ministro 2008 m. rugsėjo 10 d. įsakymu Nr. 3-327 „Dėl Klaipėdos valstybinio jūrų uosto laivybos taisyklių patvirtinimo“ ir Lietuvos Respublikos susisiekimo ministro 2000 m. rugsėjo 18 d įsakymu Nr. 248 „Dėl Būtingės naftos terminalo laivybos taisyklių patvirtinimo“;

13.29. informuoja Lietuvos Respublikos jūrų uostų kapitonus, Europos Komisiją, Europos jūrų saugumo agentūrą (EMSA), kitas ES valstybes nares apie laivybos bendroves ir konkrečius jų laivus, plaukiojančius su Lietuvos Respublikos vėliava, kurie nesilaikė ŠESD stebėsenos ir ataskaitų teikimo pareigų, nustatytų Reglamente (ES) 2015/757, du ar daugiau vienas po kito einančių ataskaitinių laikotarpių, per 10 darbo dienų nuo paskutinio ataskaitinio laikotarpio termino. Kai kitomis priemonėmis ŠESD stebėsenos ir ataskaitų teikimo reikalavimų laikymosi užtikrinti nepavyksta, suteikus galimybę atitinkamai laivybos bendrovei pateikti savo pastabas, Lietuvos Respublikos uosto kapitonas gali neleisti išplaukti iš Lietuvos Respublikos uostų laivams, plaukiojantiems su Lietuvos Respublikos vėliava, vadovaudamasis Lietuvos Respublikos susisiekimo ministro 2008 m. rugsėjo 10 d. įsakymu Nr. 3-327 „Dėl Klaipėdos valstybinio jūrų uosto laivybos taisyklių patvirtinimo“ ir Lietuvos Respublikos susisiekimo ministro 2000 m. rugsėjo 18 d įsakymu Nr. 248 „Dėl Būtingės naftos terminalo laivybos taisyklių patvirtinimo“;

13.30. ypatingomis aplinkybėmis, kai orlaivio naudotojas vykdo veiklą nedaugelyje aerodromų porų arba nedaugelyje valstybių porų, kurioms taikomi Tarptautinės aviacijos išmetamo anglies dioksido kiekio kompensavimo ir mažinimo sistemos (toliau – CORSIA) kompensavimo reikalavimai, arba nedaugelyje valstybių porų, kurioms netaikomi kompensavimo reikalavimai, orlaivio naudotojo prašymu gali neskelbti orlaivių naudotojo lygmeniu duomenų:

13.30.1. apie kiekvieną Europos ekonominėje erdvėje (toliau – EEE) esančią aerodromų porą, t. y.:

13.30.1.1. visų skrydžių metu išmetamų teršalų kiekio;

13.30.1.2. bendro skrydžių skaičiaus;

13.30.1.3. bendro keleivių skaičiaus;

13.30.1.4. orlaivių tipų;

13.30.2. apie kiekvieną orlaivio naudotoją, t. y.:

13.30.2.1. teršalų kiekio, išmetamo vykdant skrydžius EEE viduje, skrydžius iš EEE, į EEE ir skrydžius tarp dviejų trečiųjų šalių, suskirstytus pagal valstybių poras, ir duomenų apie išmetamuosius teršalus, dėl kurių taikomas įpareigojimas panaikinti CORSIA reikalavimus atitinkančius išmetamųjų teršalų vienetus;

13.30.2.2. kompensavimo reikalavimų sumos, apskaičiuotos pagal atitinkamai priimtą Komisijos įgyvendinamąjį aktą ir nustatytą metodiką;

13.30.2.3. kreditų, pagal Įsakymo Nr. D1-231 73 punktą naudojamų siekiant įvykdyti Įsakymo Nr. D1-231 50 ir 51 punktuose nurodytus orlaivio naudotojo kompensavimo reikalavimus, sumos ir tipo;

13.30.2.4. naudojamų degalų, kurie pasižymi nuliniu išmetamųjų teršalų faktoriumi pagal Direktyvą 2003/87/EB arba kuriuos naudojant orlaivio naudotojui suteikiama teisė gauti leidimus pagal Įsakymo Nr. D1-231 46 punktą, kiekio ir tipo;

13.31. teikdama prašymą skelbti orlaivių naudotojų ŠESD ataskaitas, eksploatuojamų orlaivių ir aerodromų duomenis aukštesniu agregavimo lygmeniu pagal Tvarkos aprašo 13.30 papunktį AAA remiasi orlaivio naudotojo paaiškinimu, kodėl tokių duomenų atskleidimas būtų laikomas kenkiančiu jo komerciniams interesams.

13.32. įvertinusi orlaivio naudotojo prašymo, pateikto pagal Tvarkos aprašo 13.30 papunktį, pagrįstumą, perduoda jį Europos Komisijai. Europos Komisija priima galutinį sprendimą dėl prašymo skelbti Tvarkos aprašo 13.30 papunktyje nurodytus duomenis aukštesniu agregavimo lygmeniu.

14. Aplinkos ministerija, vadovaudamasi Europos Komisijos patvirtintais Direktyvos 2003/87/EB 21 straipsnyje nurodytos ataskaitos rengimo ir teikimo reikalavimais, kiekvienais metais rengia ir kasmet iki birželio 30 d. teikia Europos Komisijai ataskaitą apie Direktyvos 2003/87/EB įgyvendinimą Lietuvoje.

15. APVA:

15.1. vykdo Sąjungos registro nacionalinio administratoriaus funkcijas;

15.2. užtikrina sąskaitų ir kitų duomenų tvarkymą Sąjungos registre teisės aktų nustatyta tvarka;

15.3. pagal Tvarkos aprašo 13.12 papunktį iš AAA gavusi pranešimą apie ATL paskirstymo pokyčių perdavimą į Sąjungos registrą ir sulaukusi atitinkamo Europos Komisijos sprendimo, atlieka papildomo arba sumažinto ATL kiekio paskirstymą ar anksčiau paskirstyto perteklinio ATL kiekio susigrąžinimą, jei veiklos vykdytojas nevykdo paskirstyto perteklinio ATL kiekio grąžinimo reikalavimo. Informaciją apie atliktus ATL paskirstymus ir (ar) jų pokyčius skelbia savo interneto svetainėje.

16. AAD, AAA ir APVA Aplinkos ministerijos reikalavimu teikia raštu informaciją ir duomenis, reikalingus Tvarkos aprašo 14 punkte nurodytai ataskaitai rengti ir Tvarkos aprašo nuostatoms vykdyti.

_______________

Veiklos vykdytojų, dalyvaujančių

Europos Sąjungos šiltnamio efektą

sukeliančių dujų apyvartinių taršos

leidimų prekybos sistemoje, ir jūrų

transporto išmetamo šiltnamio efektą

sukeliančių dujų kiekio stebėsenos,

apskaitos, ataskaitų teikimo ir tikrinimo

tvarkos aprašo

1 priedas

VEIKLOS VYKDYTOJŲ IŠMETAMŲ ŠILTNAMIO EFEKTĄ SUKELIANČIŲ DUJŲ STEBĖSENA IR ATASKAITŲ RENGIMAS

I SKYRIUS

Šiltnamio efektą sukeliančias dujas išmetančių ĮRENGINIŲ IŠMETAMŲ šiltnamio efektą sukeliančių dujų STEBĖSENA IR ATASKAITŲ rengimo principai

1. Šiltnamio efektą sukeliančias dujas (toliau – ŠESD) išmetančių įrenginių (toliau – ŠESD išmetantys įrenginiai) ŠESD emisijos stebėsena vykdoma skaičiavimo arba matavimo būdu:

1.1. ŠESD emisijos apskaičiuojamos pagal šią formulę:

ŠESD = V veiklos duomenys × T ŠESD koeficientas × O oksidacijos koeficientas,

čia:

V veiklos duomenys – naudojamas kuras, gamybos našumas ir t. t. (stebimi remiantis tiekimo duomenimis arba atliekami jų matavimai).

T ŠESD koeficientas – tik priimti ŠESD koeficientai. Visoms kuro rūšims galima taikyti su veikla susijusius specifinius ŠESD koeficientus. Numatyti ŠESD koeficientai taikomi visoms kuro rūšims, išskyrus nekomercines (kurui naudojamos atliekos, pvz., padangos ir pramonės procesų dujos). Anglių klodo saviti numatyti koeficientai ir ES specifiniai koeficientai arba gamintojo šalies saviti numatyti gamtinių dujų koeficientai dar turi būti nustatyti. Naftos perdirbimo produktams galima taikyti Tarpvyriausybinės klimato kaitos komisijos (toliau – TKKK) numatytus koeficientus. Biomasės, atitinkančios Lietuvos Respublikos atsinaujinančių išteklių energetikos įstatyme nustatytus biomasės tvarumo ir išmetamo šiltnamio efektą sukeliančių dujų kiekio sumažėjimo kriterijus, atlikus visas reikiamas korekcijas pagal atitinkamus Europos Komisijos priimtus įgyvendinimo aktus, ŠESD koeficientas lygus nuliui.

O oksidacijos faktorius – naudojami oksidacijos koeficientai, nustatyti atsižvelgiant į 2010 m. lapkričio 24 d. Europos Parlamento ir Tarybos direktyvos 2010/75/ES dėl pramoninių išmetamų teršalų (taršos integruotos prevencijos ir kontrolės), su visais pakeitimais, reikalavimus, nebent ŠESD išmetančio įrenginio valdytojas gali įrodyti, kad konkrečios veiklos koeficientai yra tikslesni. Jeigu taikant ŠESD koeficientą neatsižvelgiama į tai, kad dalis anglies neoksiduojama, taikomas papildomas oksidacijos koeficientas. Jeigu apskaičiuojant specifinius veiklos ŠESD koeficientus atsižvelgta į oksidaciją, oksidacijos koeficiento galima netaikyti.

ŠESD išmetančio įrenginio valdytojas atskirai apskaičiuoja anglies dioksido emisijas iš kiekvienos veiklos rūšies, kuro rūšies ir ŠESD išmetančio įrenginio.

1.2. Anglies dioksido emisija matuojama standartiniais ir priimtais metodais ir turi būti paremta patvirtinančiais pagalbiniais skaičiavimais.

2. Kitų ŠESD išmetimo stebėsenai ir vertinimui atlikti vadovaujamasi 2018 m. gruodžio 19 d. Komisijos įgyvendinimo reglamente (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012, su paskutiniais pakeitimais, padarytais 2023 m. spalio 12 d. Komisijos įgyvendinimo reglamentu 2023/2122, kuriuo dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB iš dalies keičiamas Įgyvendinimo reglamentas (ES) 2018/2066, pateiktomis nuostatomis ir kitais standartiniais arba priimtais metodais, kuriuos bendradarbiaudama su visais atitinkamais suinteresuotaisiais subjektais parengė ir priėmė Europos Komisija.

3. ŠESD išmetančio įrenginio valdytojas ŠESD ataskaitoje pateikia:

3.1. ŠESD išmetančio įrenginio identifikavimo duomenis, įskaitant:

3.1.1. ŠESD išmetančio įrenginio pavadinimą;

3.1.2. adresą, pašto indeksą ir šalį;

3.1.3. ŠESD išmetančiame įrenginyje vykdomų Įstatymo 1 priede išvardytų veiklų rūšį ir skaičių;

3.1.4. atsakingo asmens adresą, telefoną, fakso numerį ir elektroninį paštą;

3.1.5. ŠESD išmetančio įrenginio valdytojo savininko ir visų pagrindinių bendrovių pavadinimus.

3.2. kiekvienos Įstatymo 1 priede išvardytos veiklos, vykdomos vietoje, kurioje apskaičiuojamos ŠESD emisijos:

3.2.1. veiklos duomenis;

3.2.2. taikomus ŠESD koeficientus;

3.2.3. taikomus oksidacijos koeficientus;

3.2.4. bendrą ŠESD emisijos kiekį;

3.2.5. susijusias neapibrėžtis;

3.3. kiekvienos Įstatymo 1 priede išvardytos veiklos, vykdomos vietoje, kurioje matuojamos ŠESD emisijos:

3.3.1. bendrą ŠESD emisijų kiekį;

3.3.2. matavimo metodus ir jų patikimumo informaciją;

3.3.3. susijusias neapibrėžtis;

3.3.4. oksidacijos koeficientą, jeigu į oksidaciją nebuvo atsižvelgta rengiant su veikla susijusį ŠESD koeficientą.

II SKYRIUS

VYKDANT AVIACIJOS VEIKLĄ IŠMETAMŲ ŠILTNAMIO EFEKTĄ SUKELIANČIŲ DUJŲ ir TONKIlometrių duomenų STEBĖSENA IR ATASKAITŲ rengimo principai

4. ŠESD emisijų stebėsena vykdoma skaičiavimo būdu. Išmetamų ŠESD kiekis apskaičiuojamas pagal formulę:

ŠESD = D degalų suvartojimas × E ŠESD koeficientas,

čia:

D degalų suvartojimas – į degalų suvartojimo rodiklį įskaičiuojami pagalbinės jėgainės suvartoti degalai.

E ŠESD koeficientas – TKKK numatyti ŠESD koeficientai, nustatyti pagal 2006 m. Tarpvyriausybinės klimato kaitos grupės aprašo gaires arba paskesnes atnaujintas šių gairių redakcijas, nebent konkrečiai veiklos rūšiai taikomi ŠESD koeficientai, kuriuos, pasitelkusios priimtinus analizės metodus, nustatė nepriklausomos akredituotos laboratorijos, būtų tikslesni.

Biomasės, atitinkančios Lietuvos Respublikos atsinaujinančių išteklių energetikos įstatyme nustatytus biomasės tvarumo ir išmetamo šiltnamio efektą sukeliančių dujų kiekio sumažėjimo kriterijus, atlikus visas reikiamas korekcijas pagal atitinkamus Komisijos priimtus įgyvendinimo aktus, ŠESD koeficientas lygus nuliui.

Reaktyvinio žibalo (JET A1 arba JET A) išmetamųjų teršalų faktorius yra 3,16 (t CO2/t degalų).

5. Kai įmanoma, naudojamas tikrasis per kiekvieną skrydį suvartojamų degalų kiekis, kuris apskaičiuojamas pagal šią formulę:

D degalų suvartojimas = D papildymas skrydžiui – D papildymas kitam skrydžiui + D įpiltas kitam skrydžiui,

čia:

D papildymas skrydžiui – skrydžiui papildytas degalų kiekis orlaivio bakuose,

D papildymas kitam skrydžiui – paskesniam skrydžiui papildytas degalų kiekis orlaivio bakuose,

D įpiltas kitam skrydžiui – paskesniam skrydžiui įpiltų degalų kiekis.

6. Jei tikrų degalų suvartojimo duomenų nėra, suvartojimo duomenims apskaičiuoti pagal geriausią turimą informaciją taikomas standartinis pakopinis metodas.

7. Kol bus priimtas atitinkamas Europos Komisijos įgyvendinimo aktas, pagal kurį iš atsinaujinančių energijos išteklių pagamintų nebiologinių degalų, kuriems naudojamas vandenilis iš atsinaujinančių išteklių, atitinkančių Alternatyviųjų degalų įstatymo 21 straipsnį, išmetamų teršalų kiekis lygus nuliui.

8. Atskirai turi būti apskaičiuojamas kiekvienam skrydžiui sunaudojamas kiekvienos degalų rūšies kiekis.

9. Kiekvienas orlaivių naudotojas ŠESD ataskaitoje pateikia šią informaciją:

9.1. savo identifikavimo duomenis, įskaitant:

9.1.1. orlaivių naudotojo pavadinimą;

9.1.2. orlaivių naudotoją administruojančią ES valstybę narę;

9.1.3. adresą, įskaitant pašto indeksą ir šalį, kontaktinį adresą administruojančioje ES valstybėje narėje, jei skiriasi nuo pirmesnio adreso;

9.1.4. orlaivių, kuriuos orlaivio naudotojas naudojo ataskaitoje apžvelgiamu laikotarpiu Įstatymo 1 priede išvardytų rūšių aviacijos veiklai vykdyti, registracijos numerius ir orlaivių rūšis;

9.1.5. oro vežėjo pažymėjimo ir licencijos oro susisiekimui vykdyti, pagal kurią orlaivio naudotojas vykdė Įstatymo 1 priede išvardytų rūšių aviacijos veiklą, numerius ir juos išdavusios valdžios institucijos pavadinimą;

9.1.6. kontaktinio asmens adresą, telefoną, fakso numerį ir el. paštą;

9.1.7. orlaivių savininko pavadinimą;

9.2. informaciją apie kiekvienos atskiros degalų rūšies:

9.2.1. suvartotą kiekį;

9.2.2. taikomą ŠESD koeficientą;

9.2.3. visų ŠESD ataskaitoje apžvelgiamu laikotarpiu orlaivio naudotojo vykdytų skrydžių, kurie atitinka Įstatymo 1 priede išvardytų rūšių aviacijos veiklą, metu išmestų ŠESD kiekių sumą;

9.2.4. bendrą:

9.2.4.1. visų ŠESD ataskaitoje apžvelgiamu laikotarpiu orlaivio naudotojo vykdytų skrydžių, kurie atitinka Įstatymo 1 priede išvardytų rūšių aviacijos veiklą ir kurių išvykimo vieta – aerodromas ES valstybės narės teritorijoje, o atvykimo vieta – aerodromas tos pačios ES valstybės narės teritorijoje, metu išmestą ŠESD kiekį;

9.2.4.2. visų kitų ŠESD ataskaitoje apžvelgiamu laikotarpiu orlaivio naudotojo vykdytų skrydžių, kurie atitinka Įstatymo 1 priede išvardytų rūšių aviacijos veiklą, metu išmestą ŠESD kiekį;

9.2.5. bendrą ŠESD kiekį per visus ŠESD ataskaitoje apžvelgiamu laikotarpiu orlaivio naudotojo vykdytus skrydžius, kurie atitinka Įstatymo priede išvardytų rūšių aviacijos veiklą ir kurių:

9.2.5.1. išvykimo vieta – bet kuri ES valstybė narė;

9.2.5.2. išvykimo vieta – trečioji šalis, o atvykimo vieta – bet kuri ES valstybė narė;

9.2.6. susijusias neapibrėžtis.

10. Teikiant paraišką pagal Šiltnamio efektą sukeliančių dujų apyvartinių taršos leidimų skyrimo ir prekybos jais Tvarkos aprašo 45 punktą, orlaivio naudotojo aviacijos veiklos apimtis apskaičiuojama tonkilometriais pagal šią formulę:

Ttonkilometriai = A atstumas × N naudingoji apkrova,

čia:

A atstumas – ortodrominis atstumas tarp išvykimo ir atvykimo aerodromų, pridėjus papildomą nekintantį 95 km dėmenį;

N naudingoji apkrova – bendra skraidinamų krovinių, pašto ir keleivių masė. Apskaičiuojant naudingąją apkrovą, atsižvelgiama į keleivių (orlaivyje esančių asmenų be įgulos) skaičių. Orlaivių naudotojas gali taikyti tikrąją ar standartinę keleivių ir registruoto bagažo masę, nurodytą jo atitinkamų skrydžių masės ir balanso dokumentuose, arba nustatytą standartinę kiekvieno keleivio ir jo registruoto bagažo masę – 100 kg.

11. Paraiškoje, pateiktoje pagal Šiltnamio efektą sukeliančių dujų apyvartinių taršos leidimų skyrimo ir prekybos jais Tvarkos aprašo 45 punktą, privaloma nurodyti šią informaciją:

11.1. orlaivių naudotojo duomenis, įskaitant:

11.1.1. orlaivio naudotojo pavadinimą;

11.1.2. orlaivių naudotoją administruojančią ES valstybę narę;

11.1.3. adresą, įskaitant pašto indeksą ir šalį, kontaktinį adresą administruojančioje ES valstybėje narėje, jei skiriasi nuo pirmesnio adreso;

11.1.4. orlaivių, kuriuos orlaivio naudotojas naudojo ŠESD ataskaitoje apžvelgiamu laikotarpiu Įstatymo 1 priede išvardytų rūšių aviacijos veiklai vykdyti, registracijos numerius ir orlaivių rūšis;

11.1.5. oro vežėjo pažymėjimo ir licencijos oro susisiekimui vykdyti, pagal kurią orlaivio naudotojas vykdė Įstatymo 1 priede išvardytų rūšių aviacijos veiklą, numerius ir juos išdavusios valdžios institucijos pavadinimą;

11.1.6. kontaktinio asmens adresą, telefoną, fakso numerį ir elektroninį paštą;

11.1.7. orlaivių savininko pavadinimą;

11.2. tonkilometrių duomenis:

11.2.1. skrydžių skaičių kiekvienai aerodromų porai;

11.2.2. keleivių ir kilometrų skaičių kiekvienai aerodromų porai,

11.2.3. tonkilometrių skaičių kiekvienai aerodromų porai;

11.2.4. pasirinktą keleivių ir registruoto bagažo masės skaičiavimo būdą;

11.2.5. bendrą visų ŠESD ataskaitoje apžvelgiamais metais orlaivio naudotojo vykdytų skrydžių, kurie atitinka Įstatymo 1 priede išvardytų rūšių aviacijos veiklą, tonkilometrių skaičių.

III SKYRIUS

REGULIUOJAMŲJŲ SUBJEKTŲ veiklos ŠILTNAMIO EFEKTĄ SUKELIANČIŲ DUJŲ

STEBĖSENA IR ATASKAITŲ RENGIMAS

12. ŠESD emisijų stebėsena vykdoma skaičiavimo būdu. Išmetamų ŠESD kiekis apskaičiuojamas pagal formulę:

ŠESD = K vartoti išleidžiamas kuro kiekis × F ŠESD koeficientas,

čia:

K vartoti išleidžiamas kuro kiekis – vartoti išleidžiamas kuras (apima reguliuojamojo subjekto vartoti išleidžiamo kuro kiekį);

F ŠESD koeficientas – naudojami TKKK numatyti ŠESD koeficientai, nustatyti pagal 2006 m. TKKK parengtas ŠESD apskaitos gaires arba paskesnes atnaujintas tų gairių redakcijas, nebent konkrečiai kuro rūšiai taikomi ŠESD koeficientai, kuriuos, pasitelkusios priimtinus analizės metodus, nustatė nepriklausomos akredituotos laboratorijos, būtų tikslesni.

13. Atskirai apskaičiuojamas kiekvieno reguliuojamojo subjekto kiekvienos kuro rūšies kiekis.

14. Kiekvienas reguliuojamasis subjektas ŠESD ataskaitoje pateikia šią informaciją:

14.1. reguliuojamojo subjekto identifikavimo duomenis, įskaitant:

14.1.1. reguliuojamojo subjekto pavadinimą;

14.1.2. adresą, įskaitant pašto kodą ir šalį;

14.1.3. vartoti išleidžiamo kuro rūšį ir veiklos rūšį, kuriai vykdyti jis išleidžia kurą vartoti, įskaitant naudojamą technologiją;

14.1.4. kontaktinio asmens adresą, telefoną, fakso numerį ir el. paštą;

14.1.5. reguliuojamojo subjekto ir patronuojančiosios įmonės savininko vardą ir pavardę;

14.2. dėl kiekvienos vartoti išleidžiamo kuro rūšies, naudojamos degimo procesuose Įstatymo 2 priede nurodytoms veiklos rūšims, kuriai apskaičiuojamas išmetamas ŠESD kiekis:

14.2.1. vartoti išleidžiamo kuro kiekį;

14.2.2. ŠESD koeficientus;

14.2.3. bendrą išmetamą ŠESD kiekį;

14.2.4. galutinę (-es) vartoti išleidžiamo kuro paskirtį (-is);

14.2.5. susijusias neapibrėžtis.

___________________

Veiklos vykdytojų, dalyvaujančių

Europos Sąjungos šiltnamio efektą

sukeliančių dujų apyvartinių taršos

leidimų prekybos sistemoje, ir jūrų

transporto išmetamo šiltnamio efektą

sukeliančių dujų kiekio stebėsenos,

apskaitos, ataskaitų teikimo ir tikrinimo

tvarkos aprašo

2 priedas

VEIKLOS VYKDYTOJŲ ir kito jūrų transporto IŠMETAMŲ ŠILTNAMIO EFEKTĄ SUKELIANČIŲ DUJŲ STEBĖSENOS, APSKAITOS IR ATASKAITŲ TIKRINIMO KRITERIJAI

I SKYRIUS

Šiltnamio efektą sukeliančias dujas išmetančių Įrenginių ir VYKDANT AVIACIJOS VEIKLĄ išmetamų ŠILTNAMIO EFEKTĄ SUKELIANČIŲ DUJŲ kiekio tikrinimas

1. Iš Lietuvos Respublikos klimato kaitos valdymo įstatymo (toliau – Įstatymas) 1 priede išvardytų veiklos rūšių vykdymo metu išmetamų šiltnamio efektą sukeliančių dujų (toliau – ŠESD) kiekį įvertina ir tikrina tikrintojas vadovaudamasis Veiklos vykdytojų, dalyvaujančių Europos Sąjungos šiltnamio efektą sukeliančių dujų apyvartinių taršos leidimų prekybos sistemoje, ir jūrų transporto išmetamo šiltnamio efektą sukeliančių dujų kiekio stebėsenos, apskaitos ir ataskaitų teikimo tvarkos aprašo1 Patvirtintas Lietuvos Respublikos aplinkos ministro 2004 m. balandžio 29 d. įsakymu Nr. D1–231 „Dėl šiltnamio efektą sukeliančių dujų apyvartinių taršos leidimų skyrimo ir prekybos jais tvarkos aprašo patvirtinimo“. (toliau – Tvarkos aprašas), kitų aplinkos ministro įsakymų, 2018 m. gruodžio 19 d. Komisijos įgyvendinimo reglamento (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB, su paskutiniais pakeitimais, padarytais 2024 m. gegužės 8 d. Komisijos įgyvendinimo reglamentu (ES) 2024/1321, kuriuo dėl duomenų patikros ir tikrintojų akreditavimo iš dalies keičiamas Įgyvendinimo reglamentas (ES) 2018/2067, nuostatomis, kitais Komisijos priimtais atitinkamais standartais ir rekomendacijomis.

2. ŠESD stebėsenos, apskaitos ir ŠESD ataskaitų bendrieji tikrinimo principai:

2.1. Šiltnamio efektą sukeliančias dujas išmetančių įrenginių (toliau – ŠESD išmetantys įrenginiai) ir orlaivių naudotojų tikrinimo procesas apima ŠESD ataskaitos ir per ankstesnius metus atlikto ŠESD stebėjimo nagrinėjimą. Tikrinant vertinamas stebėjimo sistemų patikimumas, tikėtinumas, tikslumas, su emisijomis susiję duomenys ir informacija, pirmiausia:

2.1.1. pateikti veiklos duomenys ir susiję matavimų duomenys bei skaičiavimai;

2.1.2. ŠESD koeficientų pasirinkimas ir naudojimas;

2.1.3. skaičiavimai, kuriais nustatytas bendras išmestas ŠESD kiekis;

2.1.4. jeigu taikyti ŠESD stebėsenos matavimo metodai, matavimo metodų pasirinkimo ir naudojimo tinkamumas.

3. ŠESD ataskaitoje nurodyto ŠESD kiekio patikimumą galima patikrinti, jeigu patikimi ir tikėtini duomenys bei informacija leidžia ŠESD emisijas nustatyti labai patikimai. Kad būtų užtikrintas aukštas patikimumo lygis, ŠESD išmetančio įrenginio valdytojas ar orlaivio naudotojas turi įrodyti, kad:

3.1. pateiktuose duomenyse nėra nesuderinamumų;

3.2. duomenys surinkti taikant patvirtintus mokslinius standartus;

3.3. atitinkami ŠESD išmetančių įrenginių ar orlaivių, naudotų ŠESD ataskaitoje apžvelgtai aviacijos veiklai vykdyti, aprašai yra išsamūs ir nuoseklūs.

4. Tikrintojui užtikrinama galimybė patekti į visas veiklos vykdymo vietas ir prieiga prie informacijos, susijusios su tikrinamu dalyku.

5. Tikrintojas atsižvelgia, ar ŠESD išmetantis įrenginys arba orlaivių naudotojas užregistruotas pagal Sąjungos aplinkosaugos vadybos ir audito sistemą (EMAS).

6. ŠESD stebėsenos, apskaitos ir ŠESD ataskaitų tikrinimo metodai:

6.1. Tikrinimas grindžiamas visų ŠESD išmetančių įrenginių vykdomų veiklų ar orlaivio naudotojo ŠESD ataskaitoje apžvelgiamų vykdomų aviacijos veiklų strategine analize. Tikrintojas privalo turėti bendrą visų vykdomų veiklų ir jų įtakos ŠESD emisijoms apžvalgą.

6.2. Pateikta informacija tam tikrais atvejais tikrinama ŠESD išmetančio įrenginio naudojimo vietoje arba vietose, kuriomis orlaivio naudotojas naudojosi vykdydamas ŠESD ataskaitoje apžvelgiamą aviacijos veiklą. Tikrintojas, siekdamas nustatyti pateiktų duomenų ir informacijos patikimumą, atlieka patikrinimus vietoje.

6.3. Tikrintojas patikrina visus ŠESD emisijų šaltinius, kurie priskiriami ŠESD išmetančiam įrenginiui, ir kiekvieno iš jų duomenų patikimumą. Visų ŠESD emisijų šaltinių išmetamas ŠESD sudaro bendrą ŠESD išmetančio įrenginio ŠESD emisijų kiekį. Taip pat tikrintojas patikrina kiekvieno orlaivio (už kurį atsakingas orlaivio naudotojas) ŠESD emisijų šaltinio, kurio išmetamas ŠESD kiekis sudaro bendrą orlaivio naudotojo deklaruojamą ŠESD emisijų kiekį, duomenų patikimumą.

6.4. Atsižvelgdamas į šią analizę, tikrintojas aiškiai nustato su didele paklaidos rizika sietinus ŠESD šaltinius (arba orlaivius, už kuriuos atsakingas orlaivio naudotojas) ir kitus stebėjimo bei ŠESD ataskaitos pateikimo procedūros aspektus, galinčius padidinti tikimybę, kad bendras ŠESD emisijų kiekis bus nustatytas klaidingai. Paklaida pirmiausia siejama su ŠESD koeficientų ir apskaičiavimų atskirų ŠESD emisijų šaltinių (ar orlaivių, už kuriuos atsakingas orlaivio naudotojas) lygiui nustatyti pasirinkimu. Ypač dėmesys atkreipiamas į tuos šaltinius ar orlaivius, už kuriuos atsakingas orlaivio naudotojas, kurie siejami su aukštu paklaidos lygiu ir minėtais stebėjimo procedūros aspektais.

6.5. Tikrintojas atsižvelgia į visus veiksmingus rizikos kontrolės metodus, kuriuos ŠESD išmetančio įrenginio valdytojas (ar orlaivių naudotojas) naudoja siekdamas sumažinti neapibrėžties lygį.

6.6. Tikrintojas parengia tinkamumo patvirtinimo proceso ataskaitą, kurioje nurodo, ar ŠESD ataskaita atitinka nustatytus reikalavimus. Joje išsamiai apibūdinami visi su atliktu darbu susiję dalykai. Tikrintojas gali pareikšti, kad ŠESD ataskaita atitinka nustatytus reikalavimus, jeigu, jo nuomone, bendra ŠESD emisija iš esmės nurodyta teisingai.

6.7. Tikrintojas turi būti nepriklausomas nuo ŠESD išmetančio įrenginio valdytojo, orlaivio naudotojo, dirbti teisingai, objektyviai, profesionaliai ir išmanyti:

6.7.1. Įstatymo, Tvarkos aprašo, Reglamento (ES) 2018/2067 nuostatas, Komisijos priimtus atitinkamus standartus ir rekomendacijas;

6.7.2. su tikrinamomis veiklos rūšimis susijusius teisės aktus, reguliavimo ir administracinius reikalavimus;

6.7.3. visą apie kiekvieno ŠESD išmetančio įrenginio ŠESD šaltinį surinktą informaciją, ypač susijusią su duomenų rinkimu, jų nustatymu, matavimo metodais, apskaičiavimu ir pateikimu.

7. Tikrindamas orlaivių naudotojų ŠESD ataskaitas, tikrintojas pirmiausia patikrina, ar:

7.1. atsižvelgta į visus skrydžius, atitinkančius Įstatymo 1 priedo lentelės 1.29 papunktyje išvardytas aviacijos veiklos rūšis. Atlikdamas šią užduotį, tikrintojas remiasi tvarkaraščio ir kitais orlaivio naudotojo eismo duomenimis, įskaitant orlaivio naudotojo duomenis, gautus iš Europos saugios oro navigacijos organizacijos (toliau – Eurokontrolė);

7.2. bendri degalų suvartojimo duomenys atitinka vykdant aviacijos veiklą naudotų orlaiviui pirktų ar kitaip teiktų degalų duomenis.

8. Išmetamų ŠESD stebėsenos, apskaitos ir ŠESD ataskaitų tikrinimo bendrieji principai ir metodika, nurodyti šio priedo 2 ir 6 punktuose, jei tinkami, taip pat atitinkamai taikomi aviacijos tonkilometrių duomenims tikrinti.

9. Tikrintojas pirmiausia patikrina, ar pagal Šiltnamio efektą sukeliančių dujų apyvartinių taršos leidimų skyrimo ir prekybos jais tvarkos aprašo 45 punktą pateiktoje orlaivio naudotojo paraiškoje atsižvelgta tik į skrydžius, kurie realiai įvykdyti ir atitinka Įstatymo 1 priede išvardytas aviacijos veiklos rūšis, už kurias atsako orlaivio naudotojas. Atlikdamas šią užduotį, tikrintojas remiasi orlaivio naudotojo eismo duomenimis, įskaitant duomenis, gautus iš Eurokontrolės. Be to, tikrintojas patikrina, ar orlaivio naudotojo nurodyta naudingoji apkrova atitinka to naudotojo saugos tikslais saugomus naudingosios apkrovos dokumentus.

II SKYRIUS

VYKDANT REGULIUOJAMŲJŲ SUBJEKTŲ VEIKLĄ išmetamo Šiltnamio efektą sukeliančių dujų kiekio tikrinimas

10. Iš Įstatymo 2 priede išvardytoms veiklos rūšims vartojamo kuro išmetamą ŠESD kiekį įvertina ir tikrina tikrintojas vadovaudamasis Tvarkos aprašo, aplinkos ministro įsakymais, 2018 m. gruodžio 19 d. Komisijos įgyvendinimo reglamento (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB su paskutiniais pakeitimais, padarytais 2024 m. gegužės 8 d. Komisijos įgyvendinimo reglamentu (ES) 2024/1321, kuriuo dėl duomenų patikros ir tikrintojų akreditavimo iš dalies keičiamas Įgyvendinimo reglamentas (ES) 2018/2067, nuostatomis ir kitais Komisijos priimtais standartais ir rekomendacijomis.

11. ŠESD stebėsenos, apskaitos ir ŠESD ataskaitų bendrieji tikrinimo principai:

11.1. vykdant Įstatymo 2 priede išvardytoms veiklos rūšims vartojamo kuro išleidimą, visas išmetamas ŠESD kiekis turi būti patikrintas.

11.2. Tikrinimo procesas apima ŠESD ataskaitos ir per ankstesnius metus atlikto ŠESD stebėjimo nagrinėjimą. Tikrinant vertinamas stebėjimo sistemų patikimumas, tikėtinumas, tikslumas, su ŠESD emisijomis susiję duomenys ir informacija, pirmiausia:

11.2.1. pateikti vartoti išleidžiamo kuro duomenys ir susiję skaičiavimai;

11.2.2. ŠESD koeficientų pasirinkimas ir naudojimas;

11.2.3. skaičiavimai, kuriais remiantis nustatytas bendras išmestas ŠESD kiekis.

11.3. ŠESD ataskaitoje nurodytas ŠESD kiekis gali būti patvirtintas, jei patikimi ir įtikinami duomenys bei informacija leidžia jį nustatyti labai patikimai. Kad būtų užtikrintas aukštas patikimumo lygis, reguliuojamasis subjektas turi įrodyti, kad:

11.3.1. pateiktuose duomenyse nėra neatitikimų;

11.3.2. duomenys surinkti taikant patvirtintus mokslinius standartus;

11.3.3. atitinkami reguliuojamojo subjekto įrašai yra išsamūs ir nuoseklūs.

11.4. Tikrintojui užtikrinama galimybė patekti į visas veiklos vykdymo vietas ir prieiga prie informacijos, susijusios su tikrinamu dalyku.

11.5. Tikrintojas atsižvelgia į tai, ar reguliuojamasis subjektas užregistruotas pagal Sąjungos aplinkosaugos vadybos ir audito sistemą (EMAS).

12. ŠESD stebėsenos, apskaitos ir ŠESD ataskaitų tikrinimo metodai:

12.1. Tikrinimas grindžiamas viso reguliuojamojo subjekto vartoti išleidžiamo kuro kiekio strategine analize. Tikrintojas turi apžvelgti visas veiklos rūšis, kurioms vykdyti reguliuojamasis subjektas išleidžia kurą vartoti, ir jų svarbą išmetamam ŠESD kiekiui.

12.2. Pateikti duomenys ir informacija tam tikrais atvejais tikrinami reguliuojamojo subjekto veiklos vykdymo vietoje. Tikrintojas, siekdamas nustatyti pateiktų duomenų ir informacijos patikimumą, atlieka patikrinimus vietoje.

12.3. Siekdamas nustatyti, ar bendri reguliuojamojo subjekto išmetamo ŠESD kiekio duomenys yra patikimi, tikrintojas atlieka visų priemonių, kuriomis reguliuojamasis subjektas išleidžia kurą vartoti, įvertinimą.

12.4. Remdamasis šia analize, tikrintojas aiškiai nustato elementus, kurie sietini su didele paklaidos rizika, ir kitus stebėsenos bei ŠESD ataskaitų teikimo procedūros aspektus, galinčius padidinti tikimybę, kad bendras išmetamas ŠESD kiekis bus nustatytas klaidingai. Tai pirmiausia siejama su skaičiavimais iš pavienių šaltinių išmetamo ŠESD kiekio lygiui nustatyti. Ypatingas dėmesys skiriamas elementams, kurie siejami su aukštu paklaidos lygiu, ir minėtiems stebėsenos procedūros aspektams.

12.5. Tikrintojas atsižvelgia į visus veiksmingus rizikos kontrolės metodus, kuriuos reguliuojamasis subjektas taiko siekdamas kuo labiau sumažinti neapibrėžties lygį.

12.6. Tikrintojas parengia patvirtinimo proceso ataskaitą, kurioje nurodo, ar ŠESD ataskaita yra patenkinama. Joje konkrečiai nurodomi visi klausimai, susiję su tikrintojo atliktu darbu. Tikrintojas gali pareikšti, kad ŠESD ataskaita yra patenkinama, jeigu bendras išmetamas ŠESD kiekis, jo nuomone, iš esmės nurodytas teisingai.

12.7. Tikrintojas turi būti nepriklausomas nuo reguliuojamojo subjekto, dirbti teisingai, objektyviai, profesionaliai ir išmanyti:

12.7.1. Įstatymo, Tvarkos aprašo nuostatas, Šiltnamio efektą sukeliančių dujų apyvartinių taršos leidimų skyrimo ir prekybos jais tvarkos aprašo, Reglamento (ES) 2018/2067 nuostatas, Komisijos priimtus atitinkamus standartus ir rekomendacijas;

12.7.2. su tikrinama veikla susijusius teisės aktų, reguliavimo ir administracinius reikalavimus;

12.7.3. kaip gaunama visa informacija, susijusi su visomis priemonėmis, kuriomis reguliuojamasis subjektas išleidžia kurą vartoti, pirmiausia, kaip renkami, matuojami, apskaičiuojami ir pateikiami duomenys.

III SKYRIUS

LAIVYBOS BENDROVIŲ PATEIKTŲ STEBĖSENOS PLANŲ IR IŠMETAMO ŠILTNAMIO EFEKTĄ SUKELIANČIŲ DUJŲ ATASKAITŲ TIKRINtojams taikomi reikalavimai

13. Tikrintojai, kurie atitinka 2015 m. balandžio 29 d. Europos Parlamento ir Tarybos reglamento (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo, kuriuo iš dalies keičiama Direktyva 2009/16/EB, su paskutiniais pakeitimais, padarytais 2023 m. gegužės 10 d. Europos Parlamento ir Tarybos reglamentu (ES) 2023/957, 3 straipsnio f punkto sąvokos apibrėžtį ir vertina laivybos bendrovių pateiktus stebėsenos planus, išmetamo ŠESD ataskaitas, Reglamento (ES) 2015/757 11 straipsnio 2 dalyje nurodytas ataskaitas ir bendrovės lygmens suvestinius išmetamo teršalų kiekio duomenis ir išduoda Reglamente (ES) 2015/757 nurodytas patikros ataskaitas ir atitikties patvirtinimo dokumentus:

13.1. įvertina laivybos bendrovės pateikto stebėsenos plano atitiktį Reglamento (ES) 2015/757 6 ir 7 straipsniuose nustatytiems reikalavimams;

13.2. vadovaudamiesi Reglamento (ES) 2015/757 13 straipsnio 2 dalimi, įvertina laivybos bendrovės pateiktos išmetamo ŠESD ataskaitos ir Reglamento (ES) 2015/757 11 straipsnio 2 dalyje nurodytos ataskaitos atitiktį Reglamento (ES) 2015/757 8–12 straipsniuose ir I bei II prieduose nustatytiems reikalavimams;

13.3. jei patikros įvertinime padaroma išvada, kad laivybos bendrovės pateiktoje išmetamo ŠESD ataskaitoje nėra esminių netikslumų, parengia patikros ataskaitą, kurioje nurodo, kad išmetamo ŠESD ataskaita patikrinta ir yra patenkinama;

13.4. jei patikros įvertinime padaroma išvada, kad išmetamo ŠESD ataskaitoje yra netikslumų arba neatitikčių Reglamento (ES) 2015/757 reikalavimams, apie tai laiku informuoja laivybos bendrovę, kad būtų galima laiku užbaigti patikrą ir pateikti tikrintojui patikslintą ataskaitą ir (ar) kitą informaciją, būtiną nustatytoms neatitiktims pašalinti;

13.5. įvertina bendrovės lygmens suvestinių išmetamo ŠESD kiekio duomenų atitiktį 2023 m. spalio 20 d. Komisijos deleguotame reglamente (ES) 2023/2917 dėl tikrinimo veiklos, tikrintojų akreditavimo ir administruojančiųjų institucijų atliekamo stebėsenos planų tvirtinimo pagal Europos Parlamento ir Tarybos reglamentą (ES) 2015/757 dėl jūrų transporto išmetamo šiltnamio efektą sukeliančių dujų kiekio stebėsenos, ataskaitų teikimo ir tikrinimo, kuriuo panaikinamas Komisijos deleguotasis reglamentas (ES) 2016/2072, nustatytiems reikalavimams;

13.6. jei patikros įvertinime padaroma išvada, kad bendrovės lygmens suvestiniuose išmetamo ŠESD kiekio duomenyse reikšmingų iškraipymų nėra, tikrintojas parengia tikrinimo ataskaitą, kurioje konstatuoja, kad bendrovės lygmens suvestiniai išmetamo ŠESD kiekio duomenys patikrinti ir laikomi patenkinamais remiantis Reglamente (ES) 2023/2917 nustatytomis taisyklėmis;

13.7. atlikdami 13.1, 13.2, 13.5 papunkčiuose išvardytus vertinimus vadovaujasi Reglamente (ES) 2023/2917 pateiktomis stebėsenos planų vertinimo, išmetamo ŠESD ataskaitų ir bendrovės lygmens suvestinių išmetamo ŠESD kiekio duomenų tikrinimo nuostatomis;

13.8. parengia atitikties patvirtinimo dokumentą pagal 2023 m. lapkričio 6 d. Komisijos įgyvendinimo reglamento (ES) 2023/2449, kuriuo nustatomos Europos Parlamento ir Tarybos reglamento (ES) 2015/757 taikymo taisyklės, susijusios su stebėsenos planų, išmetamųjų teršalų kiekio ataskaitų, dalinių išmetamųjų teršalų kiekio ataskaitų, atitikties patvirtinimo dokumentų ir bendrovės lygmens ataskaitų šablonais, ir panaikinamas Komisijos įgyvendinimo reglamentas (ES) 2016/1927, III priede nustatytą atitikties patvirtinimo dokumento šabloną;

13.9. išduoda elektroninį laivo atitikties patvirtinimo dokumentą, kurio forma pateikta Sąjungos stebėsenos, ataskaitų teikimo ir tikrinimo informacijos sistemoje THETIS (toliau − THETIS SATT sistema), remdamiesi patikros ataskaita, kai išmetamo ŠESD ataskaita atitinka Reglamento (ES) 2015/757 11–15 straipsniuose ir I bei II prieduose nustatytus reikalavimus;

13.10. nedelsdami informuoja Europos Komisiją ir Aplinkos apsaugos agentūrą apie atitikties patvirtinimo dokumentų išdavimą ir perduoda Reglamento (ES) 2015/757 17 straipsnio 2 dalyje nurodytą informaciją per THETIS SATT sistemą.

14. Tikrintojai laikosi prievolių ir veiklos principų, patikros procedūrų, nustatytų Reglamento (ES) 2015/757 14 ir 15 straipsniuose bei Reglamente (ES) 2023/2917.

___________________